KIRJALLINEN KYSYMYS E-1048/01 esittäjä(t): Camilo Nogueira Román (Verts/ALE) komissiolle. Naisten työllisyys Espanjassa.



Virallinen lehti nro 364 E , 20/12/2001 s. 0037 - 0038



KIRJALLINEN KYSYMYS E-1048/01 esittäjä(t): Camilo Nogueira Román (Verts/ALE) komissiolle (3. huhtikuuta 2001) Aihe: Naisten työllisyys Espanjassa Amsterdamin sopimuksessa määrätään jäsenvaltioiden työllisyyspolitiikan yhteensovittamisesta. Mihin sopimuksen edellyttämiin toimenpiteisiin Espanjan valtio on esittänyt ryhtyvänsä ratkaistakseen naisten vaikean työttömyysongelman, josta se kärsii niin pahasti, että naisille tarvittaisiin 3,2 miljoonaa työpaikkaa lisää, jotta päästäisiin unionin vaatimuksiin maisten 60 prosentin työllisyydestä? Anna Diamantopouloun komission puolesta antama vastaus (7. kesäkuuta 2001) Lissabonin Eurooppa-neuvosto päätti maaliskuussa 2000, että naisten keskimääräisen työllisyysasteen olisi noustava yhteisössä yli 60 prosentin vuoteen 2010 mennessä, jotta saavutettaisiin tavoitteena oleva 70 prosentin kokonaistyöllisyysaste, joka vastaa pyrkimystä pitkäaikaisena tavoitteena olevaan täystyöllisyyteen. Lissabonin Eurooppa-neuvoston jälkeistä kehitystä tarkasteltiin komission tiedonannossa(1) Tukholman Eurooppa-neuvostolle maaliskuussa 2001, jolloin naisten työllisyysasteen välitavoitteeksi yhteisössä asetettiin 57 prosenttia vuoteen 2005 mennessä. Työllisyyspolitiikan suuntaviivoissa vuodeksi 2001(2) viitataan ensimmäistä kertaa Lissabonin tavoitteisiin laaja-alaisissa tavoitteissa A. Suuntaviivojen mukaan jäsenvaltioiden on harkittava kansallisten tavoitteiden asettamista työllisyysasteen nostamiseksi edistääkseen vuoden 2010 eurooppalaista yleistavoitetta. Espanjan tilannetta tarkasteltaessa on otettava huomioon seuraavat seikat: (i) edellä mainitut tavoitteet ovat keskimääräisiä tavoitteita yhteisön tasolla - näin ollen 3,2 miljoonaa lisätyöpaikkaa on vain ohjeellinen arvo; (ii) jäsenvaltioiden ponnisteluissa yleistavoitteen saavuttamiseksi on otettava huomioon niiden erilaiset lähtötilanteet; (iii) edistymistä tavoitteiden saavuttamisessa arvioidaan vuoden 2001 yhteisessä työllisyysraportissa, jossa tarkastellaan vuoden 2001 työllisyyspolitiikan suuntaviivojen toteutumista. Komission ja neuvoston yhteisen työllisyysraportin puitteissa suorittamassa vuosittaisessa kansallisten toimintasuunnitelmien arvioinnissa kävi ilmi, että Espanjassa naisten työllisyysaste on yhteisön alhaisin (37,6 prosenttia) ja sukupuolten välinen ero työllisyysasteessa suurin (30,3 prosenttiyksikköä). Raportissa myöskin huomautettiin, että tästä huolimatta Espanjassa on toteutettu vain vähän toimenpiteitä tilanteen parantamiseksi. Tämän vuoksi raportissa suositeltiinkin, että Espanjan olisi tehostettava ponnistelujaan naisten työllisyysasteen parantamiseksi. Niinpä neuvoston suosituksessa jäsenvaltioille(3) viimeksi tehdyn jäsenvaltioiden työllisyyspolitiikkojen vuosittaisen arvioinnin yhteydessä Espanjalle annettiin suositus tukea enemmän tasa-arvon valtavirtaistamista, jotta naisten työllisyysaste nousisi kohti keskiarvoa. Tuleva vuoden 2001 yhteinen työllisyysraportti, joka perustuu jäsenmaiden toukokuuhun 2001 mennessä laatimien kansallisten työllisyyttä koskevien toimintasuunnitelmien tarkasteluun EY:n perustamissopimuksen 128 artiklan mukaisesti, tarjoaa mahdollisuuden arvioida Espanjan saavuttamia tuloksia työllisyyspolitiikan suuntaviivojen ja suositusten noudattamisessa. Vuoden 2000 yhteinen työllisyysraportti, työllisyyspolitiikan suuntaviivat vuodeksi 2001 sekä yksittäisille jäsenvaltioille annetut suositukset ovat luettavissa Internetissä osoitteessa: http://europa.eu.int/comm/employment_social/empl&esf/ees_en.htm. Myös Espanjan kansallinen toimintasuunnitelma vuodeksi 2001 lisätään näille sivuille aikanaan. Euroopan sosiaalirahasto (ESR) on yhteisön tärkein väline Euroopan työllisyysstrategian tukemisessa. Työllisyyspolitiikan suuntaviivojen neljättä pilaria (sukupuolten välistä tasa-arvoa) koskevia aloitteita, joilla pyritään lisäämään naisten osallistumista työmarkkinoihin, on kahdenlaisia: laaja-alaisia toimia ja erityistoimia. Ensin mainituissa naiset otetaan erikseen huomioon kaikilla ensisijaisilla toiminta-aloilla. Jälkimmäiset koskevat vain naisia: kaudella 2000-2006 käytettävissä on noin 124 miljoonaa euroa (6 % tavoitteen 3 budjetista) ja noin 232 miljoonaa euroa (3 % tavoitteen 1 budjetista) ESR:n kautta. Nämä toimet käsittävät ammattikoulutusta naisille sekä tukea yrittäjyyttä sekä työ- ja perhe-elämän yhteensovittamista edistäville aloitteille. Lisäksi rahasto tukee toimenpiteitä, joilla pyritään estämään ammattialojen eriytymistä ja eripalkkaisuutta. (1) Komission tiedonanto Euroopan unionin mahdollisuuksien hyödyntäminen: Lissabonin strategian lujittaminen ja laajentaminen KOM(2001) 79 lopullinen. (2) Neuvoston päätös 2001/63/EY, tehty 19 päivänä tammikuuta 2001, jäsenvaltioiden työllisyyspolitiikan suuntaviivoista vuodeksi 2001 - EYVL L 22, 24.1.2001. (3) Neuvoston suositus, annettu 19 päivänä tammikuuta 2001, jäsenvaltioiden työllisyyspolitiikan täytäntöönpanosta - EYVL L 22, 24.1.2001.